《秋长夜》
明代·韩上桂

秋夜何太长，兰灯晻暧月无光。牵牛织女虚相望，北风吹断雁中行。

满园素叶吟清商，有婉季女处空房。肌理细腻膏泽香，空嗟物序徂早霜。

相思在何方，相怨滞它乡。自君行去后，啼作泪痕妆。

罗衣何飘扬，佩玉何琳琅。织成锦绣段，裁作双鸳鸯。

鸳鸯飞上芙蓉上，恨不相随逐凤凰。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。